Milost, da lahko delamo

Pismo br. Maura Jöhrija, generalnega ministra manjših bratov kapucinov,   
s katerim sklicuje 8. Plenarni svet Reda  
(Prot. št. 00860/13)

Vsem manjšim bratom kapucinom,

sestram klarisam kapucinkam,

bratom in sestram OFS.

1. **8. Plenarni svet Reda**

Dragi bratje in sestre!

V programskem pismu, ki sem vam ga poslal 2. februarja letos, sem sporočil, da smo skupaj z brati definitorji sklenili sklicati Plenarni svet Reda na temo »Milost, da lahko delamo«. Takrat sem na kratko navedel razloge, ki so nas nagibali k tej odločitvi. Tokrat pa želim predstaviti nekaj poglobitev te teme, deleč z vami okoliščine in dejstva, ki so del moje osebne zgodovine. Kmalu se bom Gospodu zahvalil za 50 let življenja v Redu manjših bratov kapucinov in v tem časovnem obdobju sem bil priča številnim spremembam. Pretežni del svojega življenja sem preživel v Evropi, zato je očitno, da gledam na dejstva in dogodke z očmi Evropejca. Kljub temu pa lahko rečem, da poznavanje Reda, ki sem si ga pridobil v sedmih letih mojega služenja kot generalni minister, potrjuje, da se mnoge spremembe, ki jih opažamo v Evropi, zaradi procesa globalizacije, postopoma širijo na vse celine. Poleg tega želim poudariti, da naj bi prihodnji PSR nadaljeval začrtano smer obeh predhodnih Plenarnih svetov, ki sta nam pomagala razmišljati o temah *»Živeti uboštvo v bratstvu«* in *»Živeti naše bratsko življenje v majhnosti«*.

Razmislek o delu se najprej dotika virov našega preživljanja, vendar mora biti delo, ki ga opravljamo, v soglasju z dvema osrednjima vrednotama našega življenja, ki sta bratstvo in majhnost. Te vidike bomo poglabljali in razvijali v času priprav na dogodek. Želim, da bi bil to za brate čas dialoga in formacije.

**Dragi bratje, z veseljem in živim upanjem sklicujem 8. Plenarni svet Reda na temo *Milost, da lahko delamo*, ki bopotekalod 26. oktobra do 21. novembra 2015 v našem samostanu »*Vstalega Kristusa«* v Assisiju.**

1. **Prisluhnimo sv. Frančišku Asiškemu**

*Bratje, ki jim je Gospod dal milost, da lahko de­lajo, naj delajo zvesto in predano. Delajo naj tako, da se bodo ogibali lenobe, ki je sovražnica duše, vendar pa da ne bodo ugašali tistega duha svete molitve in pobožnosti, ki mu morajo služiti vse časne stvari. Kot plačilo za delo naj sprejemajo za telo potrebne reči zase in za svoje brate, razen de­narja in novcev; to pa ponižno, kakor se spodobi Božjim služabnikom in privržencem svetega uboštva. (FPVod, 5)*

*Jaz sem delal in hočem delati s svojimi rokami. In odločno zahtevam, naj vsi drugi bratje opravljajo delo, ki naj bo pošteno. Tisti, ki ne znajo, naj se naučijo, pa ne iz želje, da bi prejemali plačilo za delo, marveč zaradi zgleda in da preženejo brezdelje. In kadar nam niso dali plačila za delo, smo se zatekli k mizi Gospodovi, proseč miloščine od vrat do vrat. (FOp)*

Te preproste in krepke besede, ki nam jih je sv. Frančišek zapustil v Vodilu in Oporoki, so skozi stoletja spremljale številne generacije bratov in so še vedno tudi za nas vir razmisleka in zdravega izziva. Besede serafskega očeta nas dosegajo v času in v družbi, kjer se pred našimi očmi dogajajo radikalne spremembe prav na področju dela in katerih posledice zahtevajo od nas resen razmislek o našem načinu preživljanja in vzdrževanja. Procesi globalizacije in sekularizacije so ustvarili nov način dojemanja človeka in njegovih dejavnosti. Temu se pridružuje postopno oddaljevanje od Cerkve ter od duhovnih, etičnih in socialnih vsebin, ki jih le-ta oznanja. Prav gotovo te spremembe ne dosegajo vseh držav po svetu z enako intenzivnostjo, vendar moramo priznati, da gre za občutne spremembe in pogosto opažamo njihov vpliv in posledice tudi na redovno življenje. Iz teh kratkih in zgoščenih premislekov izvira predlog, da bi živeli močan čas razmisleka, ki sem ga povzel v temi *Milost, da lahko delamo*. Čeprav se zavedam, da nisem ne zgodovinar in ne sociolog, bom skušal v tem pismu poglobiti zgoraj opisana opažanja. Odločil sem se, da podelim z vami to, kar sem sam živel in zaznaval v teku svojega kapucinskega življenja.

1. **Pastoralno delo se krči**

Ob sklepu svojega poročila na generalnem kapitlju leta 2012 sem podal naslednje opažanje: *»Kapucini smo, posebno v deželah južne poloble, zelo vpeti v pastoralno delovanje. V nekaterih okrožjih se večina bratov posveča župnijskemu delu. Ponekod nas škofje že začenjajo prositi, da jim vrnemo župnije, ki so bile svoj čas zaupane bratom, ker imajo sedaj zadostno število škofijskih duhovnikov. To naj bi bila priložnost za raznolikost našega služenja Cerkvi in Božjemu ljudstvu v odprtosti novim oblikam evangelizacijske navzočnosti, ko naj bi dajali poseben poudarek tistim oblikam pastorale, ki pospešujejo mir in dialog med različnimi skupinami in narodi.« (*382)

Ta ugotovitev se lahko zdi v nasprotju s prošnjo nekaterih evropskih in severnoameriških škofov, da bi jim naši bratje iz mladih okrožij, kjer imajo veliko poklicev, pomagali v njihovih škofijah, kjer jim zelo primanjkuje duhovnikov. Ne nasprotujem temu, da bi bratje iz mladih okrožij sprejeli pastoralno poslanstvo izven meja svojih dežel, vendar se mi zdi pošteno, da jih opozorim na pojav sekularizacije, ki pomenljivo in hitro spodjeda versko prakso. Opažamo tudi, da se je življenjski slog ljudi na severni polobli globoko spremenil. Tradicionalno pastoralno delovanje, ki se osredotoča predvsem na zakramente, s katerimi skuša doseči čim več ljudi, je doživelo opazne spremembe, kajti vsako kulturno in družbeno okolje ima sebi lastne značilnosti, ki zahtevajo prilagajanja in inovativnost. Bratje iz novih okrožij, ki ne razumejo sprememb, ki so v teku, in hočejo posnemati pastoralno delovanje v svojih deželah, tvegajo, da bodo slej ko prej opustili svoje pastoralno delovanje in se vrnili v okrožja, iz katerih so prišli. Poleg tega pa se v deželah, ki so bile do pred kratkim še pretežno katoliške, nenehno povečuje število ljudi, ki se potihoma ali pa z javno opredelitvijo odrekajo pripadnosti Cerkvi. S tem mislim še posebno na severno Evropo, vendar to velja tudi za francosko govoreči del Kanade in nekatere druge države. Zavedamo se, da nas čaka obsežno delo nove evangelizacije, hkrati pa si ne zatiskamo oči pred nenehnim krčenjem pastoralnega dela, pri čemer imam posebej v mislih tradicionalno pastoralo, za katero običajno prejemamo darove. Ne manjka možnosti za nove pastoralne dejavnosti, vendar za prenekatero od njih ne moremo pričakovati nikakršnega plačila.

V nadaljevanju te moje analize bi rad predstavil stanje nečesa, kar je dolga leta zaznamovalo življenje našega Reda: usihajo namreč prispevki v centralno blagajno ekonomske solidarnosti. Posledica tega usihanja so vedno opaznejše težave, s katerimi se srečujemo, ko želimo odgovarjati na številne prošnje za pomoč, ki prihajajo iz mlajših okrožij našega Reda, še posebej iz Afrike in Azije. Številne province, ki so v preteklosti velikodušno delile del prejetih darov in zaslužka od dela bratov z drugimi okrožji Reda, danes tega ne zmorejo več ali pa to zmorejo le še v zelo omejenih okvirih. Kaj se je zgodilo? Kakšni so razlogi tega usihanja prispevkov?

Vsi pritrjujemo in gotovo drži, da je temeljni vzrok treba pripisati ekonomski krizi, ki je prizadela Evropo in druge celine. Ugotavljamo, da drastično usihajo darovi, pa tudi prihodki, ki so sad dela posameznih bratov, so se opazno znižali. Ta pojav pripisujemo tudi upadanju števila poklicev v številnih provincah ter zmanjševanju krajev naše navzočnosti, kakršnemu v preteklosti nismo bili priče. Povprečna starost bratov v provincah z večstoletno tradicijo je v nenehnem porastu; pogosto so glavni vir prihodkov posameznih bratstev starostne pokojnine, ta denar pa je večinoma namenjen za oskrbo ostarelih bratov; in prav je tako. Posledično pa seveda usiha tisti *presežek od previdnosti*,ki so ga nekoč delili z našimi brati, ki so živeli v zelo revnih okoljih, kjer ljudje niso zmogli ekonomsko podpirati njihovega dela in pastoralnega služenja.

1. **»Molite za nas!«**

Zdi se mi, da so poleg zgoraj opisanega, razlogi za krizo še globlji in jih lahko pripišemo nekaterim spremembam mišljenja, ki se dogajajo v naši družbi. Rad bi vam predstavil nekaj primerov, zajemajoč iz svoje izkušnje življenja brata kapucina. Le nekaj tednov za tem, ko sem v noviciatu v Arco di Trento oblekel kapucinski habit, sem bil z drugimi brati novinci poslan po okoliškem podeželju na zbirco grozdja. To nam je omogočilo, da smo si brez kakršnih koli stroškov pripravili dobro vino. Skozi vse leto pa so bili v posameznih bratstvih predvsem bratje laiki tisti, ki so hodili na zbirco olja, krompirja, drv in drugih pridelkov. Eden od bratov je vsak dan odhajal v mesto na zbirco kruha. Velik samostanski vrt nam je dajal zadostne količine sadja in zelenjave. Naj opozorim, da ne pripovedujem o stvareh, ki so se dogajale v začetku 19. stoletja; gre za leto 1964, torej le 50 let tega!

Ko sem se za študij teologije vrnil v Švico, smo spomladi in jeseni za en teden prekinili predavanja in vsi odšli po okoliških vaseh na zbirco. Običajno so nam ljudje dajali denar in, razen redkih izjem, so nas zelo prijazno sprejemali. Zakaj so bili ljudje do nas tako zelo velikodušni in nam niso pred nosom zaloputnili vrat? Rekel bi, da je bil med ljudmi, ki so nas obdarovali, in nami brati, nek tihi dogovor, ki pa je bil zvesto in učinkovito spoštovan. Naj pojasnim: v srcih in v mislih ljudi smo imeli bratje, ki smo svoje življenje podarili Bogu, posebno nalogo: z molitvijo naj bi prosili za vse tiste, ki so nam s svojimi denarnimi in materialnimi darovi pričali za Božjo previdnost. Naše molitveno življenje in odpoved pa je dopolnjevala in povzemala tisti del pobožnosti, ki jo večina ljudi ni zmogla živeti, a so jo imeli za dobro in potrebno. Zelo na kratko bi lahko njihovo razmišljanje povzel takole: *»Vi bratje mólite in živite strogo življenje. Sadovi takega življenja pred Bogom bodo v korist tudi nam. Vi dopolnjujete mero tega, k čemur smo poklicani tudi vsi mi, vendar zaradi različnih razlogov in okoliščin tega ne zmoremo izpolniti. Zato imate pravico potrkati na naša vrata in prositi prispevke za svoje življenje. Vi mólite tudi za nas in mi smo vas pripravljeni vzdrževati!«* V očeh Božjega ljudstva je imela naša navzočnost močan simboličen pomen. Prinašala je neko gotovost in je posredovala v odnosu slehernega posameznika z Bogom. Imeli so nas za tiste, ki so *sposobni* pred Gospoda prinašati ljudi in njihove življenjske okoliščine in to priprošnjo so nagrajevali z izdatno velikodušnostjo. Kolikokrat smo koga slišali reči: »Moli zame!«, ko nam je v dlan stisnil nekaj denarja. Številni so nam tudi še potem, ko bratje niso več hodili na zbirco, dajali darove. Tudi po drugi polovici 60-tih let, ko se je življenjska raven v Evropi in v Severni Ameriki občutno izboljšala, so bili bratje kapucini zaradi svojega preprostega načina življenja in zaradi široke vpetosti v misijonsko delo, še naprej deležni pomoči številnih ljudi. Še vedno je bila živa volja pomagati, deliti z drugimi; zaupali so nam, ker so bili gotovi, da bo dar zagotovo prišel v prave roke in da bo služil nečemu dobremu in koristnemu.

1. **Sprememba**

Družbeno-versko okolje ter splet odnosov, ki sem jih doslej opisal in v katerih sem tudi sam živel, ne obstajajo več ali bolje: najdemo jih le še v bledih obrisih. Tisti tihi dogovor med ljudmi in brati se je postopoma pretrgal. Neredko se je dogajalo, da ob trkanju na prenekatera vrata človek sliši vprašanje: *»Gospod, za katero organizacijo ali humanitarno akcijo zbirate sredstva?«* Oslabitev naše povezanosti z ljudmilahko razložimo tako s prehodom iz pretežno kmečke v industrijsko in tehnološko družbo, kot tudi z močnim pritiskom procesa sekularizacije na naš način evangeljskega in redovnega življenja. Ena od posledic teh sprememb je tudi ta, da naše vzdrževanje ne more več zajemati pri virih, ki so ga napajali v preteklosti. Ta ugotovitev nas sili k nujnemu razmisleku o našem delu, da bi mogli sprejeti odločitve, ki nam bodo pomagale gledati v prihodnost z zaupanjem Vanj, ki ga prosimo za naš *vsakdanji kruh.*

Nove generacije bratov, tako v Evropi kot na drugih koncih sveta, niso poznale zbirce, vendar so bili zagotovo tudi ti bratje deležni te velikodušnosti ljudi do nas in zahvaljujoč zgoraj opisanemu dogovoru. Delili smo to, kar smo prejemali, vključno z delom sadov našega dela, kajti zavedali smo se, da smo del enega samega mednarodnega bratstva. Ta delitev je bila mogoča, ker so bratje skušali dosledno živeti, kar pravijo naše Konstitucije: *»Vse, karkoli bratje sprejmejo kot plačilo za delo, je last bratstva, zato je treba vedno in vse izročiti predstojniku.«* Vsaka hiša je vse, kar je ostajalo od kritja potreb vsakdanjega življenja, izročala provinci, ta pa je denar posredovala generalni kuriji, ki je poskrbela za tista okrožja, ki se niso mogla vzdrževati sama.

V Cerkvi kapucini še vedno spadamo med uboštvene redove, in to poimenovanje, ki ga najdemo na straneh Letopisa Svetega sedeža, izraža razpoložljivost za popotništvo, skromno in ubogo življenje, ki nas nad nikogar in nad nobeno stvar ne postavlja za Gospodarje. Kot ubogi smo poklicani, da živimo od svojega dela, zavedajoč se, da je tudi sámo pastoralno služenje podvrženo močnim spremembam. Eno od zadnjih znamenj dogovora med nami in ljudmi, ki – čeprav v vedno bolj omejeni obliki – še vedno obstaja, so darovi za opravljene svete maše; toda tudi v tem primeru se zdi njih upadanje nepovratno.

Ob teh spremembah ne moremo ostati pasivno križem rok; na vseh koncih sveta smo poklicani, da se vprašamo, kako se imamo namen vzdrževati v prihodnje. Temeljno merilo, ki mora voditi naš razmislek in ki ga hočem s tem pismom odločno in jasno podkrepiti, je naslednje: delo posameznega brata mora biti usklajeno s primatom bratskega življenja. Ali bo lahko nujno potrebna specializacija, ki jo bo zahtevalo določeno delo, ohranila to načelo? Kakšne so posledično izbire, ki jih bomo morali narediti in spodbujati? In kakšno vrsto bratskega življenja hočemo spodbujati v globoko spremenjenem družbenem okolju?

1. **Kakšne vrste bratstva?**

Razmišljajmo sedaj o neki drugi spremembi, ki se dogaja med nami in ki močno vpliva na naš način življenja. V mislih imam osebje, ki smo ga zaposlili v naših skupnostih za različna opravila znotraj naših bratstev. Nekateri skrbijo za kuhinjo, drugi za čiščenje, tretji za pranje in likanje našega perila, nekdo odgovarja na telefon in odpira gostom vrata, spet drugi skrbi za naše bolne brate. Večina teh ljudi za svoje delo prejema plačilo. Odločno spodbujam k moralni dolžnosti vsakega našega bratstva v odnosu do zaposlenega osebja: vedno je treba ravnati pravično, v doslednem spoštovanju veljavne zakonodaje v posameznih državah, spoštujoč vse predpise, ki zadevajo plačo in zavarovanje. Zaposlujemo osebe, ki nam služijo, in to ni nekaj nepomembnega; upam si reči, da je ta praksa postopoma spremenila tako podobo kot identiteto naših bratstev. Navzočnost plačanega osebja nam je omogočila, da smo svobodnejši za opravljanje pastoralnega dela, oprostila nas je opravljanja vsakdanjih hišnih del, ki so malo ali pa skoraj niso cenjena. V mnogih primerih nam je navzočnost zaposlenih dovoljevala, da smo dolgo odlašali z zapiranjem nekaterih hiš in tako ohranjali na teh krajih zelo skrčeno število bratov. Ta razmislek nam jasno kaže, kako bratsko življenje razumemo in strukturiramo prvenstveno v funkciji pastoralnega delovanja. Nevarno je, da bi bile naše hiše bolj podobne župniščem, kot pa samostanom bratov, ki živijo majhnost in uboštvo! Ta način razumevanja in življenja bratskega življenja je zelo oslabil njegovo simbolično vrednost; posledično pa iz tega izhaja lahkotnost, s katero lezemo v kompromise: odrekamo se skupni molitvi, skupnim obedom, rekreaciji in obhajanju krajevnih kapitljev. Večino hišnih opravil smo zaupali drugim; sedaj pa smo, zaradi zmanjšanja prihodkov, prisiljeni preveriti našo prakso in naše izbire.

Dragi bratje, zastavljamo si vprašanje, ki naj odpre razmišljanje o našem osebnem in bratskem življenju: ali smo pripravljeni iz ekonomske krize, ki prinaša s seboj vse zgoraj omenjene posledice, ustvariti priložnost, ki nam bo omogočila preveriti, kakšno kvaliteto bratskega življenja hočemo živeti? Odziv, ki ga pogosto opažam ob soočenju z ekonomskimi težavami je, da se zatekamo k površnim rešitvam, ker ocenjujemo nastale okoliščine le z ekonomskega in tehničnega vidika. Poklicani pa smo, da skrčimo in temeljito premislimo naš način življenja. Ali je res tako nemogoče, da bi sprejeli in si razdelili različne naloge in službe, ki so lastne bratskemu življenju ter to vrednoto že čisto na začetku odločno vključili v začetno vzgojo? (prim. *Konst.* 30,3) Ali smo pripravljeni to storiti z veliko iskrenostjo, ker hočemo v tem videti edinstveno priložnost za preverjanje kakovosti naših odnosov, v katerih lahko izkušamo lepoto in veselje, da drug drugemu služimo? Ne gre seveda samo zato, da ponovno poprimemo za vsakdanja hišna opravila, ampak da si ponovno prisvojimo nekatere izvirne in žive vrednote našega bratskega življenja. V prihodnosti bomo poklicani k pomenljivim spremembam naših dejavnosti in to bomo morali storiti tako, da bomo dali prednost načelom, ki vodijo bratsko-evangeljsko življenje. Ali je res tako nemogoče, da bi živeli kakor toliki bratje in sestre ali pa kot številne družine, ki si ne morejo privoščiti hišne pomočnice ali pa drugih zaposlenih, in če se hočejo prebiti skozi mesec, morajo živeti zelo skromno in si lahko privoščijo le najbolj osnovno? Toliko, kolikor bo sleherni brat rastel v zavesti pripadnosti bratstvu, bo prispeval k odstranjevanju primerjanja in razlik, ki so pogosto vzrok trpljenja in nerazumevanja: brat, ki opravlja pastoralno delo ali kakšen drug poklic, ki je dobro plačan, in oni, ki se pretežno posveča hišnim opravilom ali pa socialnemu delu, za katerega ni plačan, enako prispeva v dobro istega bratstva. Prosimo, da bi se to zavedanje vedno bolj utrjevalo kot dragocena dediščina naših odnosov.

1. **Vrednost dela za posameznega brata**

Delo nima vrednosti le kot sredstvo za vzdrževanje, ampak ponuja človeku tudi možnost, da si osmisli svoje življenje, ko prispeva k uresničevanju svoje človeškosti. Priče smo hudim dramam ljudi, ki za dlje časa ostanejo brez dela, in vidimo lahko, kakšne negativne posledice pušča brezposelnost na psihološkem področju ter v medsebojnih in družinskih odnosih. Te, včasih dramatične situacije, nam pomagajo razumeti, zakaj je smiselno uporabljati izraz *milost*,ko govorimo o delu. Vsakdo od nas bi rad opravljal njemu ljubo in po možnosti ustvarjalno delo, ki posamezniku omogoča, da v polnosti razvije svoje darove in tako, ko sledi svojim željam, uresniči samega sebe. Gre seveda za upravičeno željo, ki pa seveda ne sme biti v nasprotju z zahtevami bratskega življenja in medsebojnega služenja. Izbire, tesno povezane s pripravo na pastoralno služenje in opravljanje kakega drugega poklica, ki so dane na razpolago vsakemu posameznemu bratu, morajo nujno upoštevati potrebe skupnega dobrega. Pri tem je treba upoštevati tako sposobnosti posameznika kakor tudi potrebe bratstva, še posebej provincijskega. Ob udejanjanju tega načela lahko pride kdaj pa kdaj tudi do napetosti in včasih je potrebno prostiti brata, da sprejme predlog, ki ne odgovarja njegovim pričakovanjem. Bratje, hvala za vse, kar ste sprejeli ali pa še boste sprejeli, čeprav *vam ne ugaja* v celoti; vaš *da* postavljate na evangeljski svét pokorščine in služenja bratstvu. Potrebno je prositi Gospoda za milost, da bi postalo konkretno in vidno to, kar odločno izpovedujemo in pridigamo o pokorščini, žrtvovanju, razpoložljivem služenju vse do darovanja lastnega življenja za rast in napredek drugih. Sprejeti delo ali bratsko služenje, ki nam je predlagano, v živo zadeva sámo raven naše vere in zahteva nenehno vzgojo za podarjanje in zastonjskost.

Z vami bom podelil tudi položaj, ki zbuja v meni zmedenost in vprašanja. Precejšnje število bratov je imelo priložnost, da so končali študij z magisterijem ali doktoratom. Žal pa ugotavljam, da prenekateri od njih ne podarja znanja, ki si ga je pridobil, v služenju bratom; včasih zato, ker so določeni za kakšno drugo delo, včasih zato, ker odklonijo, da bi posredovali to, kar so prejeli. Kako to, da toliko naših doktorjev po končanem študiju popolnoma opusti pot znanstvenega raziskovanja in se zadovolji s preprostim ponavljanjem vedno istih stvari?

1. **Sposobni reči »hvala«**

Včasih imam vtis, da med nami manjka čut za hvaležnost. Ne zmoremo reči »hvala«. Ko obiskujem province, se mi pogosto zgodi, da naletim na neskončno listo zahtev: hočemo več računalnikov, več prevoznih sredstev in drugih pripomočkov, ki nam bodo dali občutek lagodnosti in biti *trendy*. Zelo redko sem slišal besede zahvale za vse to, kar imamo in je skoraj v vseh okrožjih občutno več, kot je povprečna življenjska raven ljudi. Red nam omogoča, da se lahko v polnosti posvetimo študiju, ko nas osvobodi vseh skrbi za finance in drugih obveznosti, ki ji številni državljani morajo sprejeti nase (davki, zavarovanje, itd). Hvaležnost se izraža tako, da z delom na področju poučevanja in pospeševanja kulture dozori v sad to, kar smo prejeli v času študija. Hvaležnost postane konkretna tudi s pomivanjem krožnikov in čiščenjem sanitarij. Ko združujemo sadove našega dela, nam to omogoča, da živimo dostojno, tudi ko imamo le malo, in da delimo z drugimi od tega, kar nam naklanja Previdnost. To je temeljna razsežnost našega življenja; njeno uresničevanje je močno odvisno od čuta pripadnosti Redu in bratstvu, ki ga razvijemo na poti začetne formacije in ga skrbno ohranjamo skozi vse življenje.

Naše Konstitucije dovoljujejo, da *»hranimo resnično potreben denar v bankah ali drugih podobnih ustanovah, tudi z omejenimi obrestmi« (66,3).* V Redu so okrožja, ki so dala v najem zemljo ali pa nepremičnine, ki so v njihovi lasti in za to redno prejemajo najemnino. Druga, po nastanku mlajša okrožja, se skušajo vzdrževati z določenimi projekti, ki naj bi jim zagotavljali redne prihodke. Do kod lahko nadaljujemo po tej poti? Vodenje takih projektov, posebno tistih, ki so povezani s kmetijstvom, se je izkazalo izredno zahtevno in vse prej kot donosno. Menim, da si nikakor ne moremo predstavljati našega financiranja izključno na ta način. To bi bilo v nasprotju z zaobljubo uboštva in zelo bi se oddaljili od tistih, ki jih Konstitucije označujejo »ljudje nižjega sloja« (66,3). Zdi se mi smiselno, da bi skromne prihodke od vloženega denarja ali v najem oddanih nepremičnin lahko uporabljali v prvi vrsti za financiranje dela naših bratov, ki so dejavni na socialnem področju v službi revnih in za kar ne prejemajo plačila. Toda tudi v tem primeru ne bi smela biti zapostavljena dolžnost ljubezni in solidarnosti med nami samimi, ki jo povzemam in izročam odgovornosti vsakega od nas pred Bogom in brati: *Prejel sem milost, da lahko delam in zavedajoč se, da je vse dar, izročam svojo plačo ali pa denar, ki sem ga prejel kot dar, svojemu bratstvu, zadovoljen, da lahko prispevam za potrebe svojih bratov in podpiram dejavnost tistega, ki dela z revnimi in zadnjimi na svetu.*

1. **Za sklep**

Dragi bratje, namen tega pisma je spodbuditi razmišljanje o našem delu in o milosti, ki nam jo predstavlja. Hotel sem izpostaviti nekatere konkretne okoliščine, pri čemer pa seveda nisem imel namena, da bi se dotaknil vsega. Skupno bomo delali v različnih etapah, ki bodo pripravljale, spremljale in sledile obhajanju Plenarnega sveta Reda in že sedaj vas prosim za razpoložljivost, da bi velikodušno sodelovali.Predvsem želim izpostaviti, da smo na svojevrstnem križišču tako glede bratstva kot glede posameznega brata in zaradi tega želim angažirati nekatere brate, da bi pripravili prispevek, ki bo zajemal iz zgodovine in naših izvirov. Potrebno je moliti, razmišljati, iskati nove poti in sprejemati izvirne odločitve. Zato je pomembno, da se ves Red – in to ste vsi vi – poda na pot tovrstnega razmišljanja in ga posreduje drugim.

Za pripravo PSR smo ustanovili delovno skupino, ki naj bi še bolj izdelala to, kar sem na kratko orisal v tem pismu in ki naj pripravi pomoč za razmislek ter ga pošlje vsem bratom. Vaši prispevki bodo kasneje omogočili bratom, ki se bodo zbrali za mesec dni v Assisiju, da bodo izdelali vrsto predlogov in jih poslali vsemu Redu z namenom, da bi konkretno usmerili našo nadaljnjo hojo.

Bratje v pripravljalni komisiji so:

br. Štefan Kožuh, generalni vikar, predsednik

br. Hugo Mejía Morales (gen. def.), podpredsednik

br. Francisco Lopes (prov. Ceara Piauí, Brazilija), tajnik

Člani: br. Giovanni Battista Urso (prov. Calabria, Italija)

br. Mark Joseph Costello (prov. Calvary, ZDA)

br. Moses Njoroge Mwangi (vic. prov. Kenija, Afrika)

br. Nithiya Sagayam (prov. Tamil Nadu Nord, Indija)

Dragi bratje, v mojem srcu je veselje zaradi gotovosti, da nam Gospodov Duh pomaga delati bistvene in preproste odločitve, ki bodo puščale pozitivne sledi; želim si, da bi se vse lépo med nami širilo in bi si o tem med seboj pripovedovali. Medsebojno se podpirajmo in drug drugega spominjajmo, da Gospodova milost podpira in spremlja naše življenje in naše delo. Vsak od nas naj, s pogledom uprtim v Kristusa in Frančiška, naredi svoj del.

Želim, da bi to pismo prišlo v roke slehernemu bratu našega Reda; zato naprošam provincialne in viceprovincialne ministre ter kustose in delegate, da bi se za to potrudili in bi se to zgodilo čim prej. Hvala.

Z bratsko ljubeznijo pozdravljam vsakega od vas.

br. Mauro Jöhri

generalni minister

Rim, 1. november 2013  
Praznik vseh svetnikov